ROZHODNUTIE KOMISIE
zo 7. novembra 2006,
ktoré sa týka začatia postupov urovnania sporu voči Indii v súlade s Dohovorom o pravidlách a postupoch pri urovnávaní sporov a inými príslušnými ustanoveniami WTO, pokiaľ ide o prekážku obchodu vo forme dodatočného cla na dovážané víno a liehoviny a mimoriadneho dodatočného cla na dovážané liehoviny zo strany Indie, ako aj zákazu predaja dovážaného vína a liehovín zo strany indického štátu Tamilnádu
(2006/790/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3286/94 z 22. decembra 1994 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (1), najmä na jeho články 12 ods. 1 a 13 ods. 2,
keďže:
(1)
Komisia prijala 20. júla 2005 sťažnosť podľa článku 4 nariadenia (ES) č. 3286/94 („nariadenie o prekážkach obchodu“). Sťažnosť podal spoločne výbor CEEV (Comité européen des enterprises vins) a organizácia CEPS (The European Spirits Organisation).
(2)
Sťažnosť sa týkala určitých údajných indických obchodných praktík, ktoré mali na dovoz a predaj vína a liehovín v Indii negatívny vplyv (2). Tieto praktiky zahŕňali dodatočné clo uplatňované na dovoz vína a liehovín zo strany Indie, nepriame dane na dovážané víno a liehoviny uplatňované určitými indickými štátmi a obmedzenia predaja dovážaného vína a liehovín uplatňované určitými indickými štátmi.
(3)
Sťažovatelia tvrdili, že tieto praktiky neboli v súlade s článkami II, III a XI Všeobecnej dohody o clách a obchode z roku 1994 („GATT 1994“). Z tohto dôvodu sťažovatelia požiadali Komisiu, aby prijala potrebné opatrenia.
(4)
Sťažnosť obsahovala postačujúci dôkaz pre oprávnenie začať konanie preskúmania Spoločenstva v súlade s článkom 8 ods. 1 nariadenia o prekážkach obchodu. Komisia následne začala 17. septembra 2005 toto konanie po konzultácii s členskými štátmi v rámci Poradného výboru (3).
(5)
Počas konania preskúmania sťažovatelia stiahli sťažnosti podané vo vzťahu k nepriamym daniam uplatňovaným určitými indickými štátmi na dovážané víno a liehoviny a India zaviedla nové dodatočné clo („mimoriadne dodatočné clo“), ktoré uplatňuje na dovoz vína a liehovín. V rámci tohto konania Komisia preto preskúmala dodatočné clo, mimoriadne dodatočné clo a údajné obmedzenia predaja dovážaného vína a liehovín uplatňované určitými indickými štátmi.
(6)
V rámci preskúmania sa posúdili príslušné indické právne predpisy a zohľadnili sa stanoviská rôznych indických ministerstiev, ako aj podnikov Spoločenstva a indických podnikov, či obchodných združení.
(7)
Preskúmaním sa zistilo, že dodatočné clo nie je v súlade s článkom II ods. 1 GATT 1994 a nie je oprávnené podľa článku II ods. 2 písm. a) GATT 1994 v rozsahu, aby sa uplatňovalo na víno a liehoviny, ako aj skutočnosť, že mimoriadne dodatočné clo nie je v súlade s článkom II ods. 1 GATT 1994 a nie je oprávnené podľa článku II ods. 2 písm. a) GATT 1994 v rozsahu, aby sa uplatňovalo na liehoviny. Keďže v dohode WTO sa zakazujú takéto praktiky, existuje dôkaz o prekážke obchodu v zmysle článku 2 ods. 1 nariadenia o prekážkach obchodu.
(8)
Preskúmaním sa takisto zistilo, že je potrebná ďalšia analýza údajných obmedzení predaja dovážaného vína a liehovín v určitých indických štátoch. Analýza vykonaná po ukončení preskúmania preukázala, že právne predpisy indického štátu Tamilnádu obsahujú zákaz predaja dovážaného vína a liehovín, čo je v rozpore s článkom III ods. 4 GATT 1994. Keďže v dohode WTO sa zakazujú takéto praktiky, existuje dôkaz o prekážke obchodu v zmysle článku 2 ods. 1 nariadenia o prekážkach obchodu.
(9)
V rámci preskúmania sa preukázalo, že napriek zrušeniu kvantitatívnych obmedzení dovozu vína a liehovín v roku 2001, ktoré nasledovalo po postupoch urovnania sporu voči Indii v súlade s Dohovorom o pravidlách a postupoch pri urovnávaní sporov, sa dovoz vína a liehovín z ES v roku 2002 znížil a od roku 2003 sa zvýšil iba na základe všeobecného rastu spotreby vína a liehovín v Indii. Účinky, ktoré sa očakávali zo zrušenia kvantitatívnych obmedzení, sa preto nedostavili z dôvodu uplatnenia opatrení, ktoré boli predmetom preskúmania.
(10)
Preskúmaním sa ďalej zistilo, že celková spotreba vína a liehovín v Indii vzrástla v roku 2004 na 0,67 a 87,1 miliónov debien s objemom deväť litrov, s očakávaným rastom medzi 5 % a 10 % za rok v priebehu nasledujúcich desiatich rokov a že menej ako 0,5 % liehovín a menej ako 9 % vín skonzumovaných v Indii sú dovážané výrobky, na ktoré sa vzťahuje dodatočné clo a mimoriadne dodatočné clo.
(11)
Preskúmaním sa potvrdilo, že v Indii existuje veľký potenciálny trh pre dovážané víno a liehoviny a že zrušenie dodatočného cla na víno a liehoviny a mimoriadneho dodatočného cla na liehoviny by znamenalo zníženie maloobchodných cien za dovážané víno a liehoviny v rôznych indických štátoch o 22 % až 35 % a o 23 % až 48 % v uvedenom poradí. Na základe preferencií indických spotrebiteľov a očakávaného rastu indického trhu s vínom a liehovinami by sa znížením cien v uvedenom rozsahu značne zvýšil dopyt po dovážanom víne a liehovinách.
(12)
Tento dôkaz jasne potvrdzuje, že priemysel Spoločenstva utrpel a naďalej znáša nepriaznivé účinky v zmysle článku 2 ods. 4 nariadenia o prekážkach obchodu.
(13)
Sťažovatelia zastupujú veľké odvetvie hospodárstva Spoločenstva, ktoré pozostáva z výrobcov vína a liehovín v 11 a 21 členských štátoch ES. Títo výrobcovia vyviezli v roku 2005 tovar v hodnote 10,45 miliárd EUR na trhy približne 150 tretích krajín a priamo zamestnali viac ako 600 000 ľudí. Preskúmanie ukázalo, že dodatočné clo a mimoriadne dodatočné clo zabránilo výrobcom v rámci tohto odvetvia získať prístup na veľký potenciálny indický trh.
(14)
Na základe uvedeného je možné dospieť k záveru, že v záujme Spoločenstva je v zmysle článku 12 ods. 1 nariadenia o prekážkach obchodu prijať opatrenie v rámci WTO, s cieľom rýchleho odstránenia indického dodatočného cla na dovážané víno a liehoviny, indického mimoriadneho dodatočného cla na dovážané liehoviny a zákazu predaja dovážaného vína a liehovín v indickom štáte Tamilnádu, ktoré predstavujú porušenie základných pravidiel WTO a prekážku obchodu v zmysle článku 2 ods. 1 nariadenia o prekážkach obchodu.
(15)
Takisto je pre Spoločenstvo veľmi dôležité zabezpečiť, aby partneri WTO naplno spĺňali záväzky tak, ako sa to požaduje od Spoločenstva. Preto je pre riadne fungovanie multilaterálneho obchodného systému dôležité, aby sa na tomto fóre venovala pozornosť tomuto nesúladu s pravidlami WTO.
(16)
Pokusy o vyriešenie tohto sporu prostredníctvom mnohých stretnutí s indickými orgánmi od zavedenia dodatočného cla, mimoriadneho dodatočného cla a zákazu predaja v indickom štáte Tamilnádu, ako aj počas tohto prieskumu, neboli natoľko úspešné, aby zaregistrovali ochotu zo strany indických orgánov dosiahnuť spoločné riešenie. Keďže nie je pravdepodobné, že India zmení svoje stanovisko, začatie postupu v rámci dohody WTO o pravidlách a postupoch riadiacich urovnanie sporov je preto považované za nevyhnutné.
(17)
Opatrenia ustanovené v tomto rozhodnutí sú v súlade so stanoviskom Výboru nariadenia o prekážkach obchodu,
ROZHODLA TAKTO:
Článok 1
Zachovanie a uplatňovanie dodatočného cla na dovážané víno a liehoviny a mimoriadneho dodatočného cla na dovážané liehoviny zo strany Indie, ako aj zachovanie a uplatňovanie zákazu predaja dovážaného vína a liehovín zo strany indického štátu Tamilnádu sa zdajú byť v rozpore so záväzkami Indie podľa Dohody o založení Svetovej obchodnej organizácie z Marakešu a najmä podľa ustanovení Všeobecnej dohody o clách a obchode z roku 1994, a predstavujú prekážku obchodu v zmysle článku 2 ods. 1 nariadenia (ES) č. 3286/94.
Článok 2
Spoločenstvo začne postupy urovnania sporu voči Indii v súlade s Dohovorom o pravidlách a postupoch pri urovnávaní sporov a inými príslušnými ustanoveniami WTO s cieľom zabezpečiť odstránenie prekážky obchodu uvedenej v článku 1.
V Bruseli 7. novembra 2006